Pastoor-moord: Skoonseun gevonnisStefan Visser Woensdag in die hof. Foto: Phillip Bruwer Regter Nicolene Janse van Nieuwenhuizen het Visser tot 25 jaar tronkstraf gevonnis. Adv. Pieter Luyt, vir die staat, het die hof Donderdag versoek om Visser tot 30 jaar tronkstraf te vonnis weens die gewelddadige aard van die moord en die feit dat hy meen Visser toon geen berou vir sy dade nie. Leandri Visser (30), Van Niekerk se dogter, het ook Donderdag ter verswarende omstandighede getuig hoe haar ma se moord “die familie uiteengeskeur het” en tot gevolg gehad het dat sy haar fotografieonderneming moes toemaak. Adv. Philip van Staden, Visser se regsverteenwoordiger, het die regter gevra om sy kliënt genadig te wees en het versoek dat hy tot 15 jaar tronkstraf gevonnis word. Luyt het ná die vonnisoplegging gesê Visser sal eers oor meer as 12 jaar in aanmerking kan kom vir parool. Van Niekerk is op 11 April verlede jaar in haar broer se werkswinkel in Gezina in die Moot-omgewing vermoor. Visser is kort ná haar moord in hegtenis geneem. Sy is dood aan 31 steekwonde, vermoedelik van ŉ “knuckle duster”-vuisystermes, en is vier keer gesny. Leandri en Visser was besig om te skei ten tyde van die moord. Die egpaar het twee kinders. Visser het tydens sy borgaansoek beweer sy skoonouers het in hul huwelik ingemeng en hom daarvan weerhou om sy twee kinders te sien nadat hulle met die egskeiding begin het. Hy het Woensdag in die hof erken dat hy Van Niekerk vermoor het en gesê hy was kwaad toe hy dit gedoen het. “Ek het voordat ek haar begin steek het, sowel as terwyl ek haar met die mes gesteek het, geweet en besef dat die steekwonde haar dood kan veroorsaak. Ten spyte van dié besef, het ek voortgegaan met my onregmatige optrede,” het sy verklaring gelui. Lees alle vorige berigte oor die Moot-moord op Maroela Media.